PMIndiaData/PMIndiaSum huggingface dataset:
ഇന്ത്യ-സെര്‍ബിയ വ്യോമഗതാഗത കരാര്‍ ഒപ്പുവെക്കുന്നതിനു മന്ത്രിസഭ അനുമതി നല്‍കി

2003 ജനുവരിയില്‍ ഒപ്പുവെച്ച ഇന്ത്യ-സെര്‍ബിയ വ്യോമഗതാഗത കരാര്‍ (എ.എസ്.എ.) പുതുക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഇരു രാജ്യങ്ങളും തമ്മിലുള്ള വ്യോമഗതാഗത ബന്ധം മെച്ചപ്പെടുത്തുന്നതിനായി രാജ്യാന്തര വ്യോമഗതാഗത സംഘടന(ഐ.സി.എ.ഒ.)യുടെ രീതികള്‍ക്കനുസൃതമായി, വ്യോമഗതാഗത രംഗത്തെ നൂതന പരിഷ്‌കാരങ്ങള്‍ നടപ്പാക്കാനാവുംവിധമാണു കരാര്‍ പുതുക്കുക. കരാര്‍ പ്രകാരം ഇന്ത്യയിലെ വിമാനക്കമ്പനികള്‍ക്കു സെര്‍ബിയയിലെ ഏതു വിമാനത്താവളത്തിലേക്കും സര്‍വീസ് നടത്താം. സെര്‍ബിയന്‍ വിമാനക്കമ്പനികള്‍ക്ക് ഇന്ത്യയില്‍ ന്യൂഡെല്‍ഹി, മുംബൈ, തെരഞ്ഞെടുക്കുന്ന മറ്റു രണ്ടു സ്ഥലങ്ങള്‍ എന്നിവിടങ്ങളിലേക്കു സര്‍വീസ് നടത്താനും സാധിക്കും. ഇരു രാജ്യങ്ങളിലെയും ഒന്നിലധികം വിമാനക്കമ്പനികള്‍ക്കു സര്‍വീസ് നടത്താനുള്ള അവസരം കരാര്‍ പുതുക്കലിലൂടെ ലഭിക്കും. ഇരു രാജ്യങ്ങളും തമ്മിലുള്ള വ്യാപാര, നിക്ഷേപ, വിനോദസഞ്ചാര, സാംസ്‌കാരിക കൈമാറ്റത്തിനു പരിഷ്‌കാരം സഹായകമാകുമെന്നാണു പ്രതീക്ഷിക്കപ്പെടുന്നത്. നിലവില്‍ ഇരു രാജ്യങ്ങള്‍ക്കും ഇടയില്‍ വിമാന സര്‍വീസുകള്‍ ഇല്ല.
മൻ കി ബാത്തിൽ നിന്നുള്ള നാരീ  ശക്തി ആഘോഷത്തിന്റെ  പ്രസക്‌തഭാഗങ്ങൾ പ്രധാനമന്ത്രി പങ്കുവെച്ചു

താഴെത്തട്ടിൽ മാറ്റങ്ങൾ കൊണ്ടുവന്ന സ്ത്രീകളെയും അവരുടെ പ്രചോദനകരമായ ജീവിതയാത്രകളെയും ഉയർത്തിക്കാട്ടുന്ന 'മൻ കി ബാത്ത്' പരിപാടിയുടെ പ്രസക്‌തഭാഗങ്ങൾ പ്രധാനമന്ത്രി ശ്രീ നരേന്ദ്ര മോദി പങ്കിട്ടു. പ്രധാനമന്ത്രി ട്വീറ്റ് ചെയ്തു: “വിവിധ മൻ കീ ബാത്ത് എപ്പിസോഡുകളിൽ സ്ത്രീ ശാക്തീകരണത്തിന്റെ വ്യത്യസ്ത വശങ്ങൾ പ്രദർശിപ്പിക്കുകയും അടിസ്ഥാന തലത്തിലുള്ള മാറ്റങ്ങൾ കൊണ്ടുവന്ന സ്ത്രീകളെ പ്രചോദിപ്പിക്കുന്ന ജീവിതയാത്രകൾ എടുത്തുകാണിക്കുകയും ചെയ്തിട്ടുണ്ട്. 'മൻ കി ബാത്ത്' നമ്മുടെ നാരീശക്തിയെ എങ്ങനെ ആഘോഷിച്ചുവെന്ന് എടുത്തുകാണിക്കുന്ന ഒരു വീഡിയോ ഇതാ. DS -NS-
ഗുരുപൂർണിമയിൽ പ്രധാനമന്ത്രി ജനങ്ങൾക്ക് ആശംസകൾ നേർന്നു

ഗുരുപൂർണിമയുടെ ശുഭവേളയിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ട്വീറ്റിൽ പ്രധാനമന്ത്രി പറഞ്ഞു : “ഗുരുപൂർണിമ ആശംസകൾ. നമ്മെ പ്രചോദിപ്പിച്ച, മാർഗദർശനം നൽകിയ, ജീവിതത്തെക്കുറിച്ച് വളരെയധികം പഠിപ്പിച്ച എല്ലാ മാതൃകാ ഗുരുക്കൾക്കും നന്ദി പ്രകടിപ്പിക്കുന്ന ദിനമാണിത്. നമ്മുടെ സമൂഹം പഠനത്തിനും ജ്ഞാനത്തിനും വളരെയധികം പ്രാധാന്യം നൽകുന്നു. നമ്മുടെ ഗുരുക്കന്മാരുടെ അനുഗ്രഹം ഭാരതത്തെ പുതിയ ഉയരങ്ങളിൽ എത്തിക്കട്ടെ . “
ഗോരഖ്പൂരില്‍ എ.ഐ.ഐ.എം.എസ്. സ്ഥാപിക്കുന്നതിനു കേന്ദ്ര മന്ത്രിസഭ അനുമതി നല്‍കി

പ്രധാനമന്ത്രി സ്വാസ്ഥ്യ സുരക്ഷ യോജന(പി.എം.എസ്.എസ്.വൈ.)യ്ക്കു കീഴില്‍ ഉത്തര്‍പ്രദേശിലെ ഗോരഖ്പൂരില്‍ ഓള്‍ ഇന്ത്യ ഇന്‍സ്റ്റിറ്റ്യൂട്ട്‌സ് ഓഫ് മെഡിക്കല്‍ സയന്‍സസ് (എഐ..ഐ.എം.എസ്.) സ്ഥാപിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. 1011 കോടി രൂപയാണ് ഗോരഖ്പൂര്‍ എ.ഐ.ഐ.എം.എസിന്റെ പ്രതീക്ഷിത ചെലവ്. ശമ്പളം, കൂലി, നടത്തിപ്പ്, അറ്റകുറ്റപ്പണി തുടങ്ങിയ ആവര്‍ത്തന ചെലവുകള്‍ക്കു പുറമേയാണിത്. ആരോഗ്യ, കുടുംബക്ഷേമ മന്ത്രാലയത്തിന്റെ പി.എം.എസ്.എസ്.വൈ. പ്ലാന്‍ ബജറ്റ് ഹെഡില്‍നിന്നുള്ള ഗ്രാന്റ്-ഇന്‍-എയ്ഡില്‍നിന്നാണ് ആവര്‍ത്തന ചെലവുകള്‍ക്കു പണം കണ്ടെത്തുക. എമര്‍ജന്‍സി, ട്രോമ ബെഡുകളും ആയുഷ് ബെഡുകളും പ്രൈവറ്റ് ബെഡുകളും ഐ.സി.യു. സ്‌പെഷ്യാലിറ്റി, സൂപ്പര്‍ സ്‌പെഷ്യാലിറ്റി ബെഡുകളും ഉള്‍പ്പെടെ 750 കിടക്കകളുള്ളതായിരിക്കും ആശുപത്രി. ഇതിനു പുറമേ, ഭരണനിര്‍വഹണ ബ്ലോക്കും ആയുഷ് ബ്ലോക്കും ഓഡിറ്റോറിയവും നിശാസംരക്ഷണ കേന്ദ്രവും ഹോസ്റ്റലുകളും താമസ സൗകര്യവും നിര്‍മിക്കും. എ.ഐ.ഐ.എം.എസ്. ജനങ്ങള്‍ക്കു മെച്ചപ്പെട്ട ചികില്‍സ ലഭ്യമാക്കുന്നതിനൊപ്പം നാഷണല്‍ ഹെല്‍ത്ത് മിഷനു കീഴില്‍ രൂപം നല്‍കിവരുന്ന പ്രാഥമിക, ദിതീയ തല സ്ഥാപനങ്ങള്‍ക്കും സൗകര്യങ്ങള്‍ക്കും ആവശ്യമായ ഡോക്ടര്‍മാരെയും ആരോഗ്യപ്രവര്‍ത്തകരെയും ലഭ്യമാക്കുകയും ചെയ്യും. പ്രാദേശികമായി കാണപ്പെടുന്ന രോഗങ്ങളെ കുറിച്ചും മറ്റ് ആരോഗ്യ പ്രശ്‌നങ്ങളെ കുറിച്ചും പഠിക്കാനും ഫലപ്രദമായ നിയന്ത്രണവും ചികില്‍സയും ഉറപ്പുവരുത്താനും ഈ സ്ഥാപനത്തിനു സാധിക്കും. യു.പിയിലെ ഗോരഖ്പൂര്‍, അസംഗഢ്, ബസ്തി, ദേവി പഠാന്‍ എന്നീ നാലു കമ്മീഷനറേറ്റുകള്‍ ഉള്‍പ്പെടുന്ന 14 ജില്ലകളിലെയും പശ്ചിമ ബീഹാറിലെ വെസ്റ്റ് ചമ്പാരന്‍, ഈസ്റ്റ് ചമ്പാരന്‍, സരണ്‍, സിവന്‍, ഗോപാല്‍ഗഞ്ച് എന്നീ അഞ്ചു ജില്ലകളിലെയും ജനങ്ങള്‍ക്ക് എ.ഐ.ഐ.എം.എസ്. ഗുണകരമാകും.
പ്രധാനമന്ത്രി ജന്‍ ആരോഗ്യ യോജന മെച്ചപ്പെട്ട നിലയില്‍ നടപ്പാക്കുന്നതിനായി ദേശീയ ആരോഗ്യ ഏജന്‍സിയെ ‘ദേശീയ ആരോഗ്യ അതോറിറ്റി’ ആയി പുനഃസംഘടിപ്പിക്കുന്നതിനു മന്ത്രിസഭയുടെ അനുമതി

പ്രധാനമന്ത്രി ജന്‍ ആരോഗ്യ യോജന (പി.എം.-ജെ.എ.വൈ.) മെച്ചപ്പെട്ട നിലയില്‍ നടപ്പാക്കുന്നതിനായി ദേശീയ ആരോഗ്യ ഏജന്‍സിയെ 'ദേശീയ ആരോഗ്യ അതോറിറ്റി' ആയി പുനഃസംഘടിപ്പിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ മന്ത്രിസഭാ യോഗം അനുമതി നല്‍കി. ഇതോടെ, 'ദേശീയ ആരോഗ്യ ഏജന്‍സി' പിരിച്ചുവിടപ്പെടുകയും പകരം ആരോഗ്യ, കുടുംബക്ഷേമ മന്ത്രാലയത്തിനു കീഴില്‍ ദേശീയ ആരോഗ്യ ഏജന്‍സി രൂപീകരിക്കപ്പെടുകയും ചെയ്യും. തീരുമാനങ്ങള്‍ കൈക്കൊള്ളുന്നതിനു നിലവിലുള്ള ബഹുതല സമിതിക്കു പകരം കേന്ദ്ര ആരോഗ്യ, കുടുംബക്ഷേമ മന്ത്രി അധ്യക്ഷനായുള്ള ഭരണസമിതി നലവില്‍ വരും. പദ്ധതി സുഗമമായി നടപ്പാക്കുന്നതിനു സഹായകമാംവിധം വേഗത്തില്‍ തീരുമാനങ്ങള്‍ കൈക്കൊള്ളാന്‍ ഇത് ഉപകരിക്കും. ഗവണ്‍മെന്റ്, ബന്ധപ്പെട്ട മേഖലയിലെ വിദഗ്ധര്‍ എന്നവര്‍ക്ക് അര്‍ഹമായ പ്രാതിനിധ്യത്തോടു കൂടി ഉള്ളതായിരിക്കും ഭരണസമിതി. ചാക്രികമായി സംസ്ഥാന പ്രതിനിധികളും ഉള്‍പ്പെടുത്തപ്പെടും. പുതിയതായി ധനവിഹിതം അംഗീകരിച്ചിട്ടില്ല. ദേശീയ ആരോഗ്യ ഏജന്‍സിക്കായി നേരത്തേ മന്ത്രിസഭ അനുവദിച്ചിട്ടുള്ള വിവര സാങ്കേതിക വിദ്യ, മനുഷ്യവിഭവം, അടിസ്ഥാന സൗകര്യം, നടത്തിപ്പുചെലവ് തുടങ്ങിയവയ്ക്ക് ഉള്‍പ്പെടെയുള്ള വിഹിതമായിരിക്കും നിര്‍ദേശിക്കപ്പെട്ടിട്ടുള്ള ദേശീയ ആരോഗ്യ അതോറിറ്റി ഉപയോഗപ്പെടുത്തുക. ഫലപ്രദമായും സുതാര്യമായും തീരുമാനങ്ങള്‍ കൈക്കൊണ്ട് പി.എം.ജെ.എ.വൈ. നടപ്പാക്കാനുള്ള പരിപൂര്‍ണമായ ഉത്തരവാദിത്തവും അധികാരവും നിയന്ത്രണാധികാരവും ദേശീയ ആരോഗ്യ അതോറിറ്റിക്ക് ഉണ്ടായിരിക്കും.
പ്രധാനമന്ത്രിയും ശ്രീലങ്കന്‍ പ്രധാനമന്ത്രിയുമായി ടെലിഫോണില്‍ സംസാരിച്ചു

ശ്രീലങ്കന്‍ പ്രധാനമന്ത്രി ബഹുമാനപ്പെട്ട ശ്രീ. മഹീന്ദ രാജപക്‌സയുമായി ടെലിഫോണില്‍ സംസാരിച്ച പ്രധാനമന്ത്രി ശ്രീ. നരേന്ദ്ര മോദി, ശ്രീലങ്കയിലെ തെരഞ്ഞെടുപ്പ് ഇന്നലെ വിജയകരമായി നടത്തിയതിന് അഭിനന്ദനമേകി. കോവിഡ്-19 മഹാവ്യാധി സൃഷ്ടിക്കുന്ന തടസ്സങ്ങളെ അതിജീവിച്ചും ഫലപ്രദമായി തെരഞ്ഞെടുപ്പു നടത്തിയതിന് ഗവണ്‍മെന്റിനെയും തെരഞ്ഞെടുപ്പു സ്ഥാപനങ്ങളെയും പ്രധാനമന്ത്രി അഭിനന്ദിച്ചു. തെരഞ്ഞെടുപ്പില്‍ സജീവമായി പങ്കെടുത്തതിന് ശ്രീലങ്കന്‍ ജനതയെ അഭിനന്ദിച്ച അദ്ദേഹം, ഇത് ഇരു രാജ്യങ്ങളും പങ്കുവെക്കുന്ന കരുത്തുറ്റ ജനാധിപത്യ മൂല്യങ്ങളെ പ്രതിഫലിപ്പിക്കുന്നു എന്നു വ്യക്തമാക്കുകയും ചെയ്തു. പുറത്തുവരുന്ന തെരഞ്ഞെടുപ്പു ഫലങ്ങള്‍ സൂചിപ്പിക്കുന്നത് ശ്രീലങ്ക പൊതുജന പെരമുന പാര്‍ട്ടിയുടെ ശ്രദ്ധേയമായ തെരഞ്ഞെടുപ്പു വിജയമാണെന്നു നിരീക്ഷിച്ച പ്രധാനമന്ത്രി, ബഹുമാനപ്പെട്ട ശ്രീ. മഹീന്ദ രാജപക്‌സയെ അഭിനന്ദിക്കുകയും അതോടൊപ്പം അദ്ദേഹത്തിന് ആശംസകള്‍ നേരുകയും ചെയ്തു. നേരത്തേ നടത്തിയിട്ടുള്ള സൗഹാര്‍ദപരവും ഫലപ്രദവുമായ കൂടിക്കാഴ്ചകള്‍ അനുസ്മരിച്ച നേതാക്കള്‍, കാലാതീതവും ബഹുതല സ്പര്‍ശിയുമായ ഇന്ത്യ-ശ്രീലങ്ക ബന്ധം ശക്തിപ്പെടുത്തുന്നതിനുള്ള പ്രതിബദ്ധത പങ്കുവെച്ചു. ഉഭയകക്ഷി സഹകരണത്തിന്റെ എല്ലാ മണ്ഡലങ്ങളിലും അതിവേഗം പുരോഗതി ഉണ്ടാകേണ്ടതിന്റെ പ്രാധാന്യത്തിന് ഇരു നേതാക്കളും ഊന്നല്‍ നല്‍കി. ഇന്ത്യയിലെ ബൗദ്ധ തീര്‍ഥാടന നഗരമായ കുശിനഗറില്‍ രാജ്യാന്തര വിമാനത്താവളം സ്ഥാപിച്ച കാര്യം ബഹുമാനപ്പെട്ട ശ്രീ. രാജപക്‌സയെ പ്രധാനമന്ത്രി അറിയിച്ചു. ശ്രീലങ്കയില്‍നിന്നുള്ള സന്ദര്‍ശകരെ പരമാവധി നേരത്തേ തന്നെ വരവേല്‍ക്കാന്‍ നഗരം കാത്തിരിക്കുകയാണെന്ന് അദ്ദേഹം കൂട്ടിച്ചേര്‍ത്തു. ഇരു രാജ്യങ്ങളും കോവിഡ് 19 മഹാവ്യാധി ഉയര്‍ത്തുന്ന വെല്ലുവിളികളെ നേരിടുന്ന സാഹചര്യത്തില്‍ അടുത്ത സഹകരണം പുലര്‍ത്താന്‍ ഇരുവരും തീരുമാനിച്ചു. വരുംനാളുകളില്‍ ഉഭയകക്ഷിബന്ധം മെച്ചപ്പെടുത്താന്‍ തീരുമാനിക്കുകയും ചെയ്തു.
22-ാം നിയമ കമ്മീഷനെ നിയമിക്കാന്‍ കേന്ദ്ര മന്ത്രിസഭയുടെ അനുമതി; കാലാവധി മൂന്നു വര്‍ഷം

ഗസറ്റില്‍ വിജ്ഞാപനം ചെയ്യുന്നതു മുതല്‍ മൂന്നു വര്‍ഷത്തേക്ക് കാലാവധി നിശ്ചയിച്ച് ഇരുപത്തിരണ്ടാമത് നിയമ കമ്മീഷനെ നിയമിക്കുന്നതിനു പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗത്തിന്റെ അനുമതി. പ്രയോജനങ്ങള്‍ ചുമതലപ്പെടുത്തുന്ന പരിശോധനാ വിഷയങ്ങളുടെ അടിസ്ഥാനത്തില്‍ വിവിധ നിയമങ്ങളേക്കുറിച്ച് ഗവണ്മെന്റിന് വിദഗ്ധ സമിതിയില്‍ നിന്ന് കൃത്യമായ ശുപാര്‍ശകള്‍ ലഭിക്കും. രാജ്യത്തു നിലവിലുള്ള നിയമങ്ങള്‍ പരിഷ്‌കരിക്കുന്നതിനോ പുതിയ നിയമനിര്‍മാണങ്ങള്‍ നടത്തുന്നതിനോ ആവശ്യമായ ഗവേഷണങ്ങളും അവലോകനങ്ങളും കേന്ദ്ര ഗവണ്‍മെന്റ് നിര്‍ദേശപ്രകാരമോ സ്വന്തം നിലയ്ക്കോ കമ്മീഷനു നടത്താന്‍ കഴിയും. നീതി നടപ്പാക്കല്‍ നടപടിക്രമങ്ങളിലെ കാലതാമസം പരിഹരിക്കല്‍, കേസുകളുടെ വേഗത്തിലുള്ള തീര്‍പ്പാക്കല്‍, വ്യവഹാരങ്ങളുടെ ചെലവ് കുറയ്ക്കല്‍ എന്നീ കാര്യങ്ങളില്‍ പഠനങ്ങളും ഗവേഷണവും നടത്താം. – ആവശ്യമില്ലാത്തതും അപ്രസക്തവും അടിയന്തരമായി ഒഴിവാക്കേണ്ടതുമായ നിയമങ്ങള്‍ കണ്ടെത്തുക. – ഗവണ്‍മെന്റ് നയങ്ങളുടെ മാര്‍ഗനിര്‍ദേശക തത്വമനുസരിച്ച് നിലവിലെ നിയമങ്ങള്‍ പരിശോധിക്കുക, നിയമങ്ങള്‍ മെച്ചപ്പെടുത്തുകയും പരിഷ്‌കരിക്കുകയും ചെയ്യാനുള്ള മാര്‍ഗങ്ങള്‍ നിര്‍ദേശിക്കുക, മാര്‍ഗനിര്‍ദേശക തത്വങ്ങള്‍ നടപ്പാക്കുന്നതിനും ഭരണഘടനയുടെ ആമുഖത്തില്‍ പറയുന്ന ലക്ഷ്യങ്ങള്‍ക്കും ആ നിയമങ്ങള്‍ യോജിച്ചതാണോ എന്നു പരിശോധിക്കുക, – നിയമവവും നീതിന്യായ ഭരണവുമായി ബന്ധപ്പെട്ട ഏതു വിഷയത്തിലും നിയമ, നീതിന്യായ മന്ത്രാലയം മുഖേന കമ്മീഷന്റെ കാഴ്ചപ്പാട് സര്‍ക്കാരിനെ അറിയിക്കുക, – ഏതെങ്കിലും വിദേശ രാജ്യത്തിനു ഗവേഷണ അനുമതി നല്‍കാനുള്ള അഭ്യര്‍ത്ഥനയിലെ അഭിപ്രായം നിയമ, നീതിന്യായ മന്ത്രാലയം മുഖേന കമ്മീഷന്റെ കാഴ്ചപ്പാട് സര്‍ക്കാരിനെ അറിയിക്കുക, – പാവപ്പെട്ടവരുടെ സേവനത്തിനുതകുന്ന വിധം നിയമ, വ്യവഹാര പ്രക്രിയ നടപ്പാക്കുന്നതിന് ആവശ്യമായ നടപടികള്‍ സ്വീകരിക്കുക, – പൊതുപ്രാധാന്യമുള്ള കേന്ദ്ര നിയമങ്ങള്‍ ലളിതമാക്കുകയും അപാകതകളും അസ്പഷ്ടതകളും അന്യായങ്ങളും പരിഹരിക്കുകയും ചെയ്ത് പരിഷ്‌കരിക്കുക എന്നിവ കമ്മീഷന്റെ ചുമതലകളില്‍ പെടുന്നു. ശുപാര്‍ശകള്‍ക്ക് അന്തിമ രൂപം നല്‍കുന്നതിനു മുമ്പ് ബന്ധപ്പെട്ട വകുപ്പുകളും പങ്കാളികളുമായി കമ്മീഷന് കൂടിയാലോചന നടത്താവുന്നതാണ്. പശ്ചാത്തലം: കേന്ദ്ര ഗവണ്‍മെന്റ് കാലാകാലം രൂപീകരിക്കുന്ന സ്റ്റാറ്റിയൂട്ടറി അല്ലാത്ത സമിതിയാണ് നിയമ കമ്മീഷന്‍. ആദ്യം കമ്മീഷന്‍ രൂപീകരിച്ചത് 155ലാണ്; പിന്നീട് എല്ലാ മൂന്നു വര്‍ഷം കൂടുമ്പോഴും പുനസ്സംഘടിപ്പിക്കും. ഇരുപത്തിമൂന്നാമത് നിയമ കമ്മീഷന്റെ കാലാവധി 2018 ഓഗസ്റ്റ് 31ന് അവസാനിച്ചു. രാജ്യത്തെ നിയമരംഗത്തു പുരോഗമനപരമായ മാറ്റങ്ങള്‍ ഉണ്ടാക്കുന്നതിന് വിവിധ നിയമ കമ്മീഷനുകള്‍ സുപ്രധാന സംഭാവനകള്‍ നല്‍കിയിട്ടുണ്ട്. ഇതുവരെ നിയമ കമ്മീഷനുകള്‍ 277 റിപ്പോര്‍ട്ടുകളാണ് നല്‍കിയത്. ഗസറ്റ് വിജ്ഞാപനത്തീയതി മുതല്‍ മൂന്നു വര്‍ഷം കാലാവധിയുള്ള ഇരുപത്തിരണ്ടാമത് നിയമ കമ്മീഷന് ഒരു മുഴുവന്‍ സമയ അധ്യക്ഷനും മെമ്പര്‍ സെക്രട്ടറി ഉള്‍പ്പെടെ നാല് മുഴുവന്‍ സമയ അംഗങ്ങളും ഉണ്ടായിരിക്കും. നിയമകാര്യ മന്ത്രാലയ സെക്രട്ടറിയും നിയമനിര്‍മാണകാര്യ വകുപ്പ് സെക്രട്ടറിയും എക്സ് ഒഫീഷ്യോ അംഗങ്ങളാണ്. ഭാഗിക സമയ അംഗങ്ങളുടെ എണ്ണം അഞ്ചില്‍ കൂടില്ല.
കോവിഡ്-19 പ്രതിരോധം സംബന്ധിച്ച സാര്‍ക് നേതാക്കളുടെ വീഡിയോ കോണ്‍ഫറന്‍സില്‍ പ്രധാനമന്ത്രി നടത്തിയ അന്തിമ പരാമര്‍ങ്ങള്‍.

ബഹുമാന്യരേ, നിങ്ങളുടെ സമയത്തിനും ആശയങ്ങള്‍ക്കും ഒരിക്കല്‍ക്കൂടി നന്ദി. ഇന്നു നമുക്കു വളരെ സൃഷ്ടിപരവും ഉല്‍പാദനപരവുമായ ചര്‍ച്ച നടത്താന്‍ സാധിച്ചു. ഇത്തരം വെല്ലുവിളികളെ നേരിടുന്നതിനു പൊതു തന്ത്രം രൂപീകരിക്കേണ്ടതുണ്ട് എന്നതില്‍ പരസ്പരം യോജിക്കാന്‍ നമുക്കു സാധിച്ചു. സഹകരണപരമായ പരിഹാരങ്ങള്‍ കണ്ടെത്തുന്നതില്‍ നാം പരസ്പരം യോജിച്ചു. നാം വിജ്ഞാനവും മികച്ച പ്രവര്‍ത്തനവും ശേഷികളും വിഭവങ്ങളും പങ്കുവെക്കും. മരുന്ന്, സംവിധാനങ്ങള്‍ എന്നിവ ഉള്‍പ്പെടെ സംബന്ധിച്ചു ചില പ്രത്യേക അഭ്യര്‍ഥനകള്‍ ചില പങ്കാളികള്‍ മുന്നോട്ടുവെച്ചു. ഇവയെ കുറിച്ചു നമ്മുടെ സംഘാംഗങ്ങള്‍ ശ്രദ്ധാപൂര്‍വമായ കുറിപ്പുകള്‍ തയ്യാറാക്കിയിട്ടുണ്ട്. നമ്മുടെ അയല്‍ക്കാര്‍ക്കായി ഏറ്റവും മികച്ച കാര്യങ്ങള്‍ ചെയ്യാമെന്നു ഞാന്‍ ഉറപ്പുനല്‍കുന്നു. പങ്കാളിത്തവും ഒരുമിച്ചു പ്രവര്‍ത്തിക്കാനുള്ള സന്നദ്ധതയുമായി അടുത്ത ബന്ധം നിലനിര്‍ത്താനും പൊതു തന്ത്രം വികസിപ്പിക്കാനും ഒരുമിച്ചു പ്രവര്‍ത്തിക്കാന്‍ നമ്മുടെ ഉദ്യോഗസ്ഥരോട് ആവശ്യപ്പെടാം. എല്ലാ രാജ്യങ്ങളിലുമുള്ള ബന്ധപ്പെട്ട വിദഗ്ധരെ കണ്ടെത്തുകയും ഇന്നത്തെ ചര്‍ച്ച തുടരാനായി ഇന്നു മുതല്‍ ഒരാഴ്ചത്തേക്കു സമാനമായ വീഡിയോ കോണ്‍ഫറന്‍സ് നടത്തുകയും ചെയ്യാം. ബഹുമാനപ്പെട്ടവരേ, ഈ യുദ്ധം നമുക്ക് ഒരുമിച്ചു പൊരുതുകയും ഒരുമിച്ചു ജയിക്കുകയും വേണം. അയല്‍പക്കവുമായുള്ള നമ്മുടെ സഹകരണം ലോകത്തിനു മാതൃകയായിരിക്കണം. നമ്മുടെ പൗരന്‍മാര്‍ക്കെല്ലാം നല്ല ആരോഗ്യവും ഈ മേഖലയിലെ മഹാവ്യാധിയെ നേരിടാനുള്ള ഏകീകൃത ശ്രമത്തില്‍ വിജയവും ആശംസിക്കട്ടെ. നന്ദി. വളരെയധികം നന്ദി.
പാര്‍ലമെന്റിന്റെ ബജറ്റ് സമ്മേളനത്തിനു മുന്നോടിയായി പ്രധാനമന്ത്രി നടത്തിയ പ്രസ്താവന

എല്ലാവര്‍ക്കും ആശംസകള്‍! 2020 ലെ ആദ്യ സമ്മേളനമാണിത്. ഈ ദശാബ്ദത്തിലേയും ആദ്യ സമ്മേളനമാണിത്. ഈ ദശാബ്ദത്തിന്റെ ശോഭനമായ ഭാവിക്കു വേണ്ടി ശക്തമായ അടിത്തറയിടുന്ന ഒന്നായി ഈ സമ്മേളനം മാറ്റാന്‍ നാം പരിശ്രമിക്കണം. ഇന്ന് ബഹുമാനപ്പെട്ട രാഷ്ട്രപതി പാര്‍ലമെന്റിനെ അഭിസംബോധന ചെയ്യും. നാളെ ഈ വര്‍ഷത്തെ ബജറ്റ് അവതരിപ്പിക്കും. പരമാവധി സാധ്യമായ സാമ്പത്തിക വിഷയങ്ങളെക്കുറിച്ചും, അന്താരാഷ്ട്ര സമ്പദ് രംഗം ഇന്ത്യയ്ക്ക് എങ്ങനെ പ്രയോജനപ്പെടുത്താം എന്നതിനെക്കുറിച്ചും ഈ സമ്മേളനം ശ്രദ്ധയൂന്നട്ടെ. സാമ്പത്തിക പ്രവര്‍ത്തനങ്ങള്‍ ശക്തിപ്പെടുത്തി, അന്താരാഷ്ട്ര സാഹചര്യങ്ങളുടെ പരമാവധി പ്രയോജനം ഇന്ത്യയ്ക്ക് ലഭ്യമാകണം. അടിച്ചമര്‍ത്തപ്പെട്ടവര്‍, ചൂഷണം ചെയ്യപ്പെട്ടവര്‍, അവകാശങ്ങള്‍ നിഷേധിക്കപ്പെട്ടവര്‍, വനിതകള്‍ എന്നിവരെ ശാക്തീകരിക്കുന്നതുമായി ബന്ധപ്പെട്ടാണ് നമ്മുടെ ഗവണ്‍മെന്റ് തിരിച്ചറിയപ്പെടുന്നത്. ഈ ദശാബ്ദത്തിലും നാം അതില്‍ ശ്രദ്ധയൂന്നും. സാമ്പത്തിക വിഷയങ്ങളെക്കുറിച്ചും ജനങ്ങളെ ശാക്തീകരിക്കുന്നതുമായി ബന്ധപ്പെട്ടും കൂടുതല്‍ വിശാലവും മെച്ചപ്പെട്ടതുമായ ചര്‍ച്ചകള്‍ ഇരു സഭകളിലുമുണ്ടാകണമെന്ന് ഞാന്‍ ആഗ്രഹിക്കുന്നു. നമ്മുടെ ചര്‍ച്ചകളുടെ നിലവാരം വരും ദിനങ്ങളില്‍ കൂടുതല്‍ പരിപോഷിപ്പിക്കണം. ഈ വിശ്വാസത്തോടെ, എല്ലാവര്‍ക്കും ഞാന്‍ നന്ദി പറയുന്നു. നമസ്‌കാരം
ചാര്‍ട്ടേഡ് അക്കൗണ്ടന്റുമാരുടെ ദിനത്തില്‍ പ്രധാനമന്ത്രി ചാര്‍ട്ടേഡ് അക്കൗണ്ടന്റുമാര്‍ക്കു  ആശംസകള്‍ നേര്‍ന്നു

ചാര്‍ട്ടേഡ് അക്കൗണ്ടന്റുമാരുടെ ദിനത്തില്‍ പ്രധാനമന്ത്രി ശ്രീ നരേന്ദ്രമോദി ചാര്‍ട്ടേഡ് അക്കൗണ്ടന്റുമാര്‍ക്കു ആശംസകള്‍ നേര്‍ന്നു. ”ആരോഗ്യകരവും സുതാര്യവുമായ ഒരു സമ്പദ്ഘടന ഉറപ്പാക്കുന്നതിന് നമ്മുടെ കഠിനാദ്ധ്വാനികളായ സി.എ സമൂഹം ഒരു വലിയ പങ്ക് നിര്‍വഹിച്ചിട്ടുണ്ട്. രാജ്യത്തിനുള്ള അവരുടെ സേവനങ്ങള്‍ ഏറെ മൂല്യവത്തായാതാണ്. ചാര്‍ട്ടേഡ് അക്കൗണ്ടന്റുമാരുടെ ദിനത്തില്‍ ആശംസകള്‍” ഒരു ട്വിറ്റിലൂടെ പ്രധാനമന്ത്രി പറഞ്ഞു.
മൈഗോവ് 7 വർഷം  പൂർത്തിയാക്കിയതിന് പ്രധാനമന്ത്രിയുടെ അഭിനന്ദനം

മൈഗോവ് 7 വർഷം പൂർത്തിയാക്കിയതിന് പ്രധാനമന്ത്രി മൈഗോവിന്റെ സന്നദ്ധപ്രവർത്തകരെയും സംഭാവന ചെയ്തവരെയും അഭിനന്ദിച്ചു. ഈ വേദിതങ്ങളുടെ സംഭാവനകളാൽ സമ്പന്നമാക്കിയ മൈഗോവിന്റെ സന്നദ്ധപ്രവർത്തകരെയും സംഭാവന ചെയ്തവരെയും പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. മൈഗവ് ഇന്ത്യയുടെ ട്വീറ്റിനോട് പ്രതികരിച്ച് പ്രധാനമന്ത്രി പറഞ്ഞു; "പങ്കാളിത്ത ഭരണത്തിന്റെ ഫലപ്രദമായ ഉദാഹരണമായും നമ്മുടെ യുവശക്തിക്ക് ഊർജ്ജം പകരുന്നതിലും മൈഗോവ് ഉയരത്തിൽ നിൽക്കുന്നു. ഇന്ന് നാം # 7YearsOfMyGov എന്ന് അടയാളപ്പെടുത്തുമ്പോൾ, ഈ പ്ലാറ്റ്‌ഫോമിനെ അവരുടെ സംഭാവനകളാൽ സമ്പന്നമാക്കിയ എല്ലാ സന്നദ്ധ പ്രവർത്തകരെയും സംഭാവകരെയും ഞാൻ അഭിനന്ദിക്കുന്നു.
കട്ടക്ക് ബസ് അപകടം : പ്രധാനമന്ത്രി അനുശോചിച്ചു

ഒഡീഷയിലെ കട്ടക്കില്‍ ബസ് അപകടത്തെ തുടര്‍ന്നുണ്ടായ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. 'ഒഡീഷയിലെ കട്ടക്കിലുണ്ടായ ബസ് അപകടത്തില്‍ തങ്ങളുടെ പ്രിയപ്പെട്ടവരെ നഷ്ടമായവരോട് അനുശോചിക്കുന്നു. പരിക്കേറ്റവര്‍ എത്രയും വേഗം സുഖം പ്രാപിക്കട്ടെ' പ്രധാനമന്ത്രി പറഞ്ഞു.
പ്രധാനമന്ത്രിയും ശ്രീലങ്കൻ പ്രസിഡന്റും തമ്മിലുള്ള ടെലിഫോണ്‍ സംഭാഷണം

കോവിഡ് 19 മഹാമാരിയെക്കുറിച്ചും മേഖലയില്‍ അതു സൃഷ്ടിക്കുന്ന ആരോഗ്യ – സാമ്പത്തിക ആഘാതങ്ങളെക്കുറിച്ചും പ്രധാനമന്ത്രി ശ്രീ. നരേന്ദ്ര മോദി ശ്രീലങ്കൻ പ്രസിഡന്റ് ശ്രീ ഗോതബയ രാജപക്‌സയുമായി ടെലിഫോണില്‍ ചര്‍ച്ച നടത്തി. മഹാമാരിയുടെ പ്രത്യാഘാതങ്ങള്‍ ലഘൂകരിക്കുന്നതിന് സാധ്യമായ എല്ലാ പിന്തുണയും ശ്രീലങ്കയ്ക്കു നല്‍കുന്നതു തുടരുമെന്ന് പ്രധാനമന്ത്രി ശ്രീലങ്കൻ പ്രസിഡന്റിന് ഉറപ്പു നല്‍കി. സാമ്പത്തിക പ്രവര്‍ത്തനങ്ങള്‍ പുനരാരംഭിക്കുന്നതിനായി ശ്രീലങ്ക സര്‍ക്കാര്‍ സ്വീകരിച്ച നടപടികളെക്കുറിച്ച് പ്രസിഡന്റ് രാജപക്‌സ പ്രധാനമന്ത്രിയെ അറിയിച്ചു. ശ്രീലങ്കയില്‍ ഇന്ത്യയുടെ പിന്തുണയോടെയുള്ള വികസന പദ്ധതികള്‍ ത്വരിതപ്പെടുത്തേണ്ടതിന്റെ ആവശ്യകതയെക്കുറിച്ച് ഇരു നേതാക്കളും ധാരണയിലെത്തി. ശ്രീലങ്കയില്‍ ഇന്ത്യൻ സ്വകാര്യ മേഖലയുടെ നിക്ഷേപവും മൂല്യവര്‍ധനയും പ്രോത്സാഹിപ്പിക്കുന്നതിനുള്ള സാധ്യതകളെക്കുറിച്ചും അവര്‍ചര്‍ച്ച ചെയ്തു. ശ്രീലങ്കയിലെ ജനങ്ങളുടെ ആരോഗ്യത്തിനും ക്ഷേമത്തിനും പ്രധാനമന്ത്രി ആശംസകള്‍ നേരുകയും ചെയ്തു.
ബെലാറസ് പ്രസിഡന്റ് ഇന്ത്യയിലേക്കു നടത്തിയ ഔദ്യോഗിക സന്ദര്‍ശനത്തിനിടെ ഒപ്പുവെക്കപ്പെട്ട ധാരണാപത്രങ്ങളും കരാറുകളും

1. ഇന്ത്യയുടെ യുവജനകാര്യ, കായിക മന്ത്രാലയവും ബെലാറസിന്റെ വിദ്യാഭ്യാസ മന്ത്രാലയവും തമ്മിലുള്ള ധാരണാപത്രം. 2. ഇന്ത്യയുടെ നൈപുണ്യവികസന, സംരംഭകത്വ മന്ത്രാലയവും ബെലാറസിന്റെ വിദ്യാഭ്യാസ മന്ത്രാലയവും തമ്മില്‍ തൊഴിലധിഷ്ഠിത വിദ്യാഭ്യാസത്തിനും പരിശീലനത്തിനുമായുള്ള ധാരണാപത്രം. 3. ഇന്ത്യന്‍ നാഷണല്‍ സയന്‍സ് അക്കാദമി(ഇന്‍സ)യും ബെലാറസ് നാഷണല്‍ അക്കാദമി ഓഫ് സയന്‍സസും തമ്മിലുള്ള കരാര്‍. 4. ഇന്ത്യന്‍ കൗണ്‍സില്‍ ഓഫ് അഗ്രിക്കള്‍ച്ചറല്‍ റിസര്‍ച്ച്, ന്യൂഡെല്‍ഹിയും ബെലാറസ് ഗോര്‍ക്കിയിലെ ബെലാറൂസ്യന്‍ സ്‌റ്റേറ്റ് അഗ്രിക്കള്‍ച്ചറല്‍ അക്കാദമിയും തമ്മിലുള്ള ധാരണാപത്രം. 5. 2007 ഏപ്രില്‍ 16ന് ഇന്ത്യയുടെ കൃഷി, കര്‍ഷകക്ഷേമ മന്ത്രാലയവും ബെലാറസ് കൃഷി, ഭക്ഷ്യമന്ത്രാലയവും ഒപ്പുവെച്ച കരാര്‍ പുതുക്കുന്നതിനുള്ള ഔദ്യോഗിക രേഖ. 6. 2018-2020 കാലഘട്ടത്തില്‍ സാംസ്‌കാരിക രംഗത്തു സഹകരിക്കുന്നതിനായി ഇന്ത്യാ ഗവണ്‍മെന്റും ബെലാറസ് ഗവണ്‍മെന്റും സംയുക്തമായി തയ്യാറാക്കിയ പദ്ധതി. 7. ഇന്ത്യയുടെ പെട്രോളിയം, പ്രകൃതിവാതക മന്ത്രാലയവും എണ്ണ, വാതക മേഖലയിലുള്ള ബെലറൂസ്യന്‍ ഗവണ്‍മെന്റിന്റെ ഓയില്‍ ആന്‍ഡ് കെമിസ്ട്രി സ്ഥാപനവും തമ്മിലുള്ള ധാരണാപത്രം. 8. ജെഎസ്‌വി ‘ബെല്‍സാരുബെസ്‌ട്രോയ്’യും നാഷണല്‍ ബില്‍ഡിങ്‌സ് കണ്‍സ്ട്രക്ഷന്‍ കോര്‍പറേഷന്‍ ലിമിറ്റഡും തമ്മിലുള്ള ധാരണാപത്രം. 9. ജെഎസ്‌സി ബെലറൂസ്യന്‍ പൊട്ടാഷ് കമ്പനി(ബി.പി.സി.)യും ഇന്ത്യന്‍ പൊട്ടാഷ് ലിമിറ്റഡും (ഐ.പി.എല്‍.) തമ്മിലുള്ള ധാരണാപത്രം 10. ഒജെഎസ്‌സി മിന്‍സ്‌ക് ട്രാക്റ്റര്‍ വര്‍ക്‌സും പൂനെയിലെ കിര്‍ലോസ്‌കര്‍ ഓയില്‍ എന്‍ജിന്‍സ് ലിമിറ്റഡും തമ്മില്‍ ഒപ്പുവെച്ച ധാരണാപത്രം നടപ്പാക്കുന്നതു സംബന്ധിച്ച കരാര്‍.
2014 ബാച്ചിലെ ഐ.എ.എസ്. ഉദ്യോഗസ്ഥര്‍ പ്രധാനമന്ത്രിക്ക് മുമ്പാകെ അവതരണം നടത്തി

2014 ബാച്ചിലെ ഐ.എ.എസ്. ഉദ്യോഗസ്ഥര്‍ തങ്ങളുടെ അസിസ്റ്റന്റ് സെക്രട്ടറി പരിശീലന പരിപാടിയുടെ സമാപനത്തോട് അനുബന്ധിച്ച് ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിക്ക് മുമ്പാകെ ഭരണനിര്‍വ്വഹണവുമായി ബന്ധപ്പെട്ട വിവിധ വിഷയങ്ങളില്‍ അവതരണം നടത്തി. നേരിട്ടുള്ള ആനുകൂല്യം കൈമാറല്‍, സ്വച്ഛ് ഭാരത്, ഇ- കോടതികള്‍, വിനോദ സഞ്ചാരം, ആരോഗ്യം, ഭരണ നിര്‍വ്വഹണത്തില്‍ ഉപഗ്രഹ സാങ്കേതിക വിദ്യയുടെ ഉപയോഗം തുടങ്ങി തിരഞ്ഞെടുത്ത എട്ട് വിഷയങ്ങളിലായിരുന്നു അവതരണങ്ങള്‍. തദവസരത്തില്‍ സംസാരിക്കവെ, ആഴത്തില്‍ പഠിച്ച് തയ്യാറാക്കിയ അവതരണങ്ങള്‍ക്ക് യുവ ഓഫീസര്‍മാരെ പ്രധാനമന്ത്രി അഭിനന്ദിച്ചു. പരിചയ സമ്പന്നതയും ചെറുപ്പവും തമ്മിലുള്ള സംയോജനത്തിലൂടെ തങ്ങള്‍ക്കുള്ളിലെ ഏറ്റവും മികച്ച കഴിവുകള്‍ പുറത്തു കൊണ്ടുവരുന്നതിനാണ് ഐ.എ.എസ്. ഉദ്യോഗസ്ഥര്‍ക്ക് കേന്ദ്ര ഗവണ്‍മെന്റില്‍ അസിസ്റ്റന്റ് സെക്രട്ടറിമാരായി നിശ്ചിത കാലത്തേയ്ക്ക് അറ്റാച്ച്‌മെന്റ് നല്‍കുന്ന സംവിധാനം വിഭാവനം ചെയ്തിട്ടുള്ളതെന്ന് അദ്ദേഹം പറഞ്ഞു. ഈ കാഴ്ചപ്പാട് യാഥാര്‍ത്ഥ്യത്തിലേയ്ക്കുള്ള പാതയിലാണെന്ന് ഇന്നത്തെ അവതരണങ്ങള്‍ തനിക്കുറപ്പ് നല്‍കിയതായി പ്രധാനമന്ത്രി പറഞ്ഞു. ഏത് പദവിയില്‍ സേവനം അനുഷ്ഠിച്ചാലും തങ്ങളില്‍ ട്രീം സ്പിരിറ്റ് വളര്‍ത്തിയെടുക്കാനും തുറന്ന സമീപനം കൈക്കൊള്ളാനും പ്രധാനമന്ത്രി ഉദ്യോഗസ്ഥരെ ആഹ്വാനം ചെയ്തു. രാഷ്ട്രീയം ഒരിക്കലും നയങ്ങളെ കടത്തിവെട്ടരുതെന്ന് പറഞ്ഞ പ്രധാനമന്ത്രി, തീരുമാനം എടുക്കലില്‍ സഹായിക്കാന്‍ രണ്ട് ഉരകല്ലുകള്‍ ഉപയോഗിക്കണമെന്ന് ഉദ്യോഗസ്ഥരോട് ആവശ്യപ്പെട്ടു : 1. തീരുമാനങ്ങള്‍ ഒരിക്കലും ദേശീയ താല്‍പര്യങ്ങള്‍ക്ക് വിരുദ്ധമാകരുത് 2. തീരുമാനങ്ങള്‍ ഒരിക്കലും പാവപ്പെട്ടവരില്‍ പാവപ്പെട്ടവരെ ദ്രോഹിക്കുന്നതാകരുത്.
ഇന്ത്യ കാനഡ ധാരണാപത്രത്തിന്‍റെ അനുബന്ധത്തിന് അനുമതി

1968 നവംബറില്‍ ഒപ്പുവെച്ച ധാരണാപത്രത്തിനുള്ള പത്താം അനുബന്ധം ഒപ്പിടുക വഴി, ഒന്‍പതാം അനുബന്ധത്തിന്‍റെ കാലാവധി 2011 ഏപ്രില്‍ ഒന്നു മുതല്‍ 2016 മാര്‍ച്ച് 31 വരെ നീട്ടുന്നതിനും ഇന്ത്യാ ഗവണ്‍മമെന്റും ശാസ്ത്രി ഇന്‍ഡോ-കനേഡിയന്‍ ഇന്‍സ്റ്റിറ്റ്യൂട്ടും (എസ്.ഐ.സി.ഐ.) തമ്മിലുള്ള ധാരണാപത്രത്തിന്റെ കാലാവധി ദീര്‍ഘിപ്പിക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മൂന്‍കാല പ്രാബല്യത്തോടെ അനുമതി നല്‍കി. അംഗീകാരം താഴെ പറയുന്ന നടപടികള്‍ നടപ്പാക്കുന്നതിനു വഴിയൊരുക്കും: എ. ശാസ്ത്രി റിസര്‍ച്ച് ഫെലോഷിപ്പ് ആന്‍ഡ് മൊബിലിറ്റി പ്രോഗ്രാം 1) ശാസ്ത്രി റിസര്‍ച്ച് ഫെലോഷിപ്പുകള്‍ -ഡോക്ടറല്‍ റിസര്‍ച്ച് -പോസ്റ്റ് ഡോക്ടറല്‍ റിസര്‍ച്ച് -ഇന്‍സ്റ്റിറ്റിയൂഷണല്‍ കൊളാബറേറ്റീവ് റിസര്‍ച്ച് 2) ശാസ്ത്രി മൊബിലിറ്റി പ്രോഗ്രാം ബി. ഫാക്കല്‍റ്റി-ഇന്‍-റെസിഡന്‍സ് പ്രോഗ്രാം (ന്യൂ) സി. ഫാക്കല്‍റ്റി ഡെവലപ്‌മെന്റ് പ്രോഗ്രാം ഫോര്‍ വൊക്കേഷണല്‍ എജ്യുക്കേഷന്‍ (ന്യൂ) ഡി. ലൈബ്രറി പ്രോഗ്രാം ഇന്ത്യന്‍ പഠിതാക്കള്‍ക്കും സ്ഥാപനങ്ങള്‍ക്കും ഓണ്‍ലൈന്‍ ജേണലുകള്‍ ഇ. ഫെസിലിറ്റേഷന്‍ കം ഇന്‍ഫര്‍മേഷന്‍ സര്‍വീസസ് (ന്യൂ) 1) വിഭവ കേന്ദ്രങ്ങള്‍ (ഇരു രാജ്യങ്ങളിലെയും വിദ്യാഭ്യാസ സ്ഥാപനങ്ങള്‍ക്കു പ്രാപ്യതയും പരസ്പരബന്ധവും സാധ്യമാകാന്‍) 2) സെമിനാറുകളും സമ്മേളനങ്ങളും ചര്‍ച്ചകളും 3) ഗവേഷണപ്രബന്ധങ്ങളും രേഖകളും റിപ്പോര്‍ട്ടുകളും പ്രസിദ്ധീകരിക്കല്‍. പുതിയ പദ്ധതികള്‍ക്കും ഇരു രാജ്യങ്ങളും തമ്മിലുള്ള സഹകരണത്തിനും അനുസരിച്ച് മനുഷ്യവിഭവശേഷി മന്ത്രാലയം നിര്‍ദേശിക്കുന്ന മറ്റു പ്രവര്‍ത്തനങ്ങള്‍ എസ്.ഐ.സി.ഐ. ഏറ്റെടുക്കും. എച്ച്.ആര്‍.ഡി. മന്ത്രാലയത്തിന്റെ രാജ്യാന്തര പ്രവര്‍ത്തനം ആവശ്യമായ ഗ്ലോബല്‍ ഇനീഷ്യേറ്റീവ് ഫോര്‍ അക്കാദമിക് നെറ്റ്‌വര്‍ക്‌സ് (ഗ്യാന്‍), ഇംപാക്റ്റിങ് റിസര്‍ച്ച്, ഇന്നൊവേഷന്‍, ആന്‍ഡ് ടെക്‌നോളജി (ഇംപ്രിന്റ്), നാഷണല്‍ ഡിജിറ്റല്‍ ലൈബ്രറി പ്രോഗ്രാം തുടങ്ങിയ ഒട്ടേറെ പദ്ധതികള്‍ എസ്.ഐ.സി.ഐ. ഏറ്റെടുക്കും. ഇരു രാജ്യങ്ങളും 2010ല്‍ ഒപ്പുവെച്ചതും അഞ്ചു വര്‍ഷത്തേക്കുകൂടി ദീര്‍ഘിപ്പിക്കുന്നതിനായി പരിഗണിക്കപ്പെടുന്നതുമായ ഉന്നതവിദ്യാഭ്യാസ സഹകരണത്തിനായുള്ള ധാരണാപത്രം പ്രകാരമുള്ള പദ്ധതികളും സ്ഥാപനം നടത്തുന്നുണ്ട്. പത്താം അനുബന്ധത്തിന്‍റെ ആകെയുള്ള അഞ്ചു വര്‍ഷ കാലാവധിയിലേക്ക്, 2016 ഏപ്രില്‍ ഒന്നു മുതല്‍ 2021 മാര്‍ച്ച് 31 വരെയ്ക്കായി മനുഷ്യവിഭവശേഷി മന്ത്രാലയം 33.176 കോടി രൂപയുടെ ചെലവ് അംഗീകരിച്ചിട്ടുണ്ട്.
ഒരു വർഷം കൊണ്ട് ഒരു ലക്ഷം കോടി രൂപയുടെ ഓർഡർ മൂല്യം നേടിയതിന് ഗവൺമെന്റ് ഇ മാർക്കറ്റ് പ്ലേസിനെ (ജിഇഎം) പ്രധാനമന്ത്രി അഭിനന്ദിച്ചു

2021-22 സാമ്പത്തിക വർഷത്തിൽ 1 ലക്ഷം കോടി രൂപയുടെ വാർഷിക സംഭരണം കൈവരിച്ചതിന് ഗവൺമെന്റ് ഇ മാർക്കറ്റ്‌പ്ലെയ്‌സിനെ (ജിഇഎം) പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ജിഇഎം പ്ലാറ്റ്‌ഫോം എംഎസ്എംഇകളെ പ്രത്യേകിച്ചും ശാക്തീകരിക്കുന്നുണ്ടെന്നും ഓർഡർ മൂല്യത്തിന്റെ 57% എംഎസ്എംഇ മേഖലയിൽ നിന്നാണ് വരുന്നതെന്നും അദ്ദേഹം പറഞ്ഞു. Iഒരു ട്വീറ്റിൽ പ്രധാനമന്ത്രി പറഞ്ഞു : ഒറ്റ വർഷത്തിനുള്ളിൽ ജെം ഇന്ത്യ 1 ലക്ഷം കോടി രൂപയുടെ ഓർഡർ മൂല്യം കൈവരിച്ചു എന്നറിയുന്നതിൽ സന്തോഷമുണ്ട്! മുൻ വർഷങ്ങളെ അപേക്ഷിച്ച് ഇത് ഗണ്യമായ വർദ്ധനവാണ്. ജിഇഎം പ്ലാറ്റ്‌ഫോം പ്രത്യേകിച്ചും എംഎസ്എംഇകളെ ശാക്തീകരിക്കുന്നു, ഓർഡർ മൂല്യത്തിന്റെ 57% എംഎസ്എംഇ മേഖലയിൽ നിന്നാണ് വരുന്നത്." ..ND..
സുഷമാ സ്വരാജിന് പ്രധാനമന്ത്രി പ്രണാമമര്‍പ്പിച്ചു

മുന്‍ വിദേശകാര്യ മന്ത്രി സുഷമാ സ്വരാജിന് ഇന്ന് അവരുടെ ജന്‍മ വാര്‍ഷികദിനത്തില്‍ പ്രധാനമന്ത്രി ശ്രീ. നരേന്ദ്ര മോദി പ്രണാമമര്‍പ്പിച്ചു. “അന്തരിച്ച സുഷമാ സ്വരാജ് അന്തസ്സ്, മാന്യത, പൊതു സേവനത്തിനുള്ള സമര്‍പ്പണം എന്നിവയുടെ ദൃഷ്ടാന്തമായിരുന്നു. ഇന്ത്യന്‍ മൂല്യങ്ങളിലും ധര്‍മ്മചിന്തകളിലും ശക്തമായി വേരൂന്നി നിന്ന അവര്‍ക്ക് നമ്മുടെ രാജ്യത്തെക്കുറിച്ച് മഹത്തായ സ്വപ്‌നങ്ങളുണ്ടായിരുന്നു. അവര്‍ അസാമാന്യ സഹപ്രവര്‍ത്തകയും മികച്ച മന്ത്രിയുമായിരുന്നു”, പ്രധാനമന്ത്രി ട്വീറ്റ് ചെയ്തു.
ഗവണ്‍മെന്റ് ജീവനക്കാര്‍ ‘മാറ്റത്തിന്റെ പ്രതിനിധികളാവണമെന്ന്’

തങ്ങളുടെ സ്ഥാപനങ്ങളിലും വകുപ്പുകളിലും മാറ്റത്തിന്റെ പ്രതിനിധികളാവാന്‍ പ്രധാനമന്ത്രി ശ്രീ. നരേന്ദ്ര മോദി ഗവണ്‍മെന്റ് ജീവനക്കാരെ ആഹ്വാനം ചെയ്തു. സിവില്‍ സര്‍വ്വീസ് ദിനത്തോടനുബന്ധിച്ച് ന്യൂഡല്‍ഹിയില്‍ ഗവണ്‍മെന്റ് ജീവനക്കാരെ അഭിസംബോധന ചെയ്യവെ, ജീവനക്കാര്‍ തങ്ങളുടെ പങ്ക് പുനര്‍ നിര്‍വചിക്കണമെന്നും അദ്ദേഹം ആവശ്യപ്പെട്ടു. കേവലം നിയന്ത്രിക്കലിനും നേതൃത്വപരമായ കഴിവുകള്‍ക്കുമപ്പുറം മാറ്റത്തിന്റെ പ്രതിനിധികളായി അവര്‍ സ്വയം കരുതണമെന്ന് പ്രധാനമന്ത്രി നിര്‍ദ്ദേശിച്ചു. ടീമുകളായി പ്രവര്‍ത്തിക്കാന്‍ പ്രധാനമന്ത്രി ഗവണ്‍മെന്റ് ജീവനക്കാരെ ആഹ്വാനം ചെയ്തു. ‘പരിഷ്‌ക്കരണത്തില്‍ നിന്ന് പരിവര്‍ത്തനത്തി’ലേയ്ക്ക് എന്ന തന്റെ മന്ത്രം ഗവണ്‍മെന്റ് ജീവനക്കാര്‍ ‘പരിഷ്‌ക്കരണത്തില്‍ നിന്ന് നിര്‍വഹണത്തിലേയ്ക്കും തുടര്‍ന്ന് പരിവര്‍ത്തനത്തിലേക്കും’ എന്ന് വ്യഖ്യാനിക്കണമെന്ന് അദ്ദേഹം ആവശ്യപ്പെട്ടു. ഗവണ്‍മെന്റ് ജീവനക്കാര്‍ക്ക് പ്രവര്‍ത്തിക്കാന്‍ കഴിയുമെങ്കില്‍ താഴെ തട്ടിലെ പരിവര്‍ത്തനം പ്രകടമാകുമെന്നും പ്രധാനമന്ത്രി വ്യക്തമാക്കി. പൊതുജന പങ്കാളിത്തമാണ് വിജയത്തിന്റെ നിദാനമെന്ന് പറഞ്ഞ പ്രധാനമന്ത്രി ഇന്ന് പുരസ്‌ക്കാരങ്ങള്‍ നേടിയ സംരംഭങ്ങള്‍ ഇതിന് തെളിവാണെന്നും ചൂണ്ടിക്കാട്ടി. ഗവണ്‍മെന്റിന്റെ പദ്ധതികളും സംരംഭങ്ങളും താഴെത്തട്ടില്‍ കൂടുതല്‍ മെച്ചപ്പെട്ട രീതിയില്‍ നടപ്പിലാക്കാന്‍ ജനങ്ങളുമായി കൂടുതല്‍ അടുത്തിടപഴകണമെന്ന് പ്രധാനമന്ത്രി ജീവനക്കാരെ ആഹ്വാനം ചെയ്തു. ഇതുവരെയുള്ള യാത്രയുടെ ഒരു വിമര്‍ശാനാത്മക വിലയിരുത്തലിനും പുതിയ നിശ്ചയ ദാര്‍ഢ്യത്തോടെ മുന്നോട്ട് പോകുന്നതിനുള്ള നിശ്ചയദാര്‍ഢ്യത്തിനും ഉള്ള ഒരു അവസരമാണ് സിവില്‍ സര്‍വ്വീസ് ദിനമെന്ന് പ്രധാനമന്ത്രി പറഞ്ഞു. തങ്ങളുടെ വിജയകരമായ സംരംഭങ്ങള്‍ക്ക് പുരസ്‌ക്കാരങ്ങള്‍ നേടിയവരെ അഭിനന്ദിച്ച് കൊണ്ട് മറ്റ് ഗവണ്‍മെന്റ് ജീവനക്കാര്‍ക്കും ഈ വിജയം പ്രജോദനമാകണമെന്ന് അദ്ദേഹം പറഞ്ഞു. ഇക്കൊല്ലം പുരസ്‌ക്കാരത്തിനായി പരിഗണിച്ച ചുരുക്ക പട്ടികയില്‍ 74 വിജയകഥകള്‍ ഉണ്ടായിരുന്നുവെന്നും മുന്‍ വര്‍ഷങ്ങളെ അപേക്ഷിച്ച് ഇത് വമ്പിച്ച കുതിച്ച് ചാട്ടമാണെന്നും പ്രധാനമന്ത്രി പറഞ്ഞു. പക്ഷേ ഇത് രാജ്യത്തെ ജില്ലകളിലെ പത്ത് ശതമാനത്തെ മാത്രമേ പ്രതിനിധീകരിക്കുന്നുള്ളുവെന്ന് അദ്ദേഹം ചൂണ്ടിക്കാട്ടി. ഇക്കാര്യത്തില്‍ കൂടുതല്‍ പുരോഗമനപരമായ സമീപനം കൈകൊള്ളാന്‍ അദ്ദേഹം എല്ലാ ജില്ലകളെയും ആഹ്വാനം ചെയ്തു. ജനതാത്പര്യം ലക്ഷ്യമിട്ട് കൊണ്ട് പുതിയ വഴികള്‍ പരീക്ഷിക്കാന്‍ ഗവണ്‍മെന്റ് ജീവനക്കാര്‍ ധൈര്യം കാണിക്കണമെന്ന് പ്രധാനമന്ത്രി ആവശ്യപ്പെട്ടു. ഭരണവുമായി ബന്ധപ്പെട്ട പ്രധാന മേഖലകളെക്കുറിച്ച് പഠിക്കാന്‍ നിയോഗിച്ച സെക്രട്ടറിമാരുടെ സമിതികളെക്കുറിച്ച് പരാമര്‍ശിക്കവെ, ഓഫീസ് ജോലി സമയം കഴിഞ്ഞും, അവധി ദിവസങ്ങളിലും ഈ ഉദ്യോഗസ്ഥര്‍ സ്വമേധയാ തങ്ങളുടെ ജോലി ഏറ്റെടുക്കുകയായിരുന്നുവെന്ന് പ്രധാനമന്ത്രി പറഞ്ഞു. പല പുതിയ നിര്‍ദ്ദേശങ്ങളും ആശയങ്ങളും ഈ സമിതികള്‍ മുന്നോട്ട് വച്ചു. പതിനായിരം മണിക്കൂറാണ് അവര്‍ ഈ ജോലിയ്ക്കായി വിനിയോഗിച്ചതെന്നും അദ്ദേഹം കൂട്ടിച്ചേര്‍ത്തു.